3NB Tampere

3NB Tampere eli Tampereen Radio oli suomalainen Tampereella vuosina 1923–1930 toimiinut yleisradioasema jonka perusti radioamatööri ja sähköinsinööri Arvi Hauvonen. Asema aloitti säännölliset radiolähetykset lähes kolme vuotta ennen Yleisradion perustamista. Maailman ensimmäinen yleisradioasema KDKA oli aloittanut lähetykset Pittsburghissa Yhdysvalloissa vuonna 1920 ja Euroopassa yleisradiolähetykset aloitti ensimmäisenä BBC vuonna 1922. 
Tampereen kaupungin sähkölaitoksen palveluksessa ollut Arvi Hauvonen aloitti radiokokeilunsa Tampereen ulkopuolella ensin 1922 Lempäälän Kuljussa ja sitten vuonna 1923 Lepolan huvilassa Pyhäjärven rannalla lähellä Tampereen kaupungin rajaa. Aluksi hän lähetti vain radiosähkötystä mutta hän aloitti Lepolan huvilasta myös gramofonimusiikin lähettämisen. Lähetyksiä tehneet Hauvonen ja insinööri Lauri Tiitola alkoivat sitten etsiä kaupungista sopivaa paikkaa radioasemalle. 
3NB Tampere radioasema aloitti lähetykset Tampereen Puhelinosuuskunnan talon ullakolta Hämeenkatu 26:ssa 1. marraskuuta 1923. Aseman lähetysaantenni sijaitsi 20 metrin korkeudessa ja lähetystehö oli 20 wattia. Ohjelmastudio sijaitsi samassa talossa kolme kerrosta alempana puhelinosuuskunnan konttorihuoneiston eteishallissa. Asema lähetti hieman alle 300 metrin taajuudella ja lähetykset kuuluivat kidekoneilla Tampereen kaupungin alueella ja putkiradioilla hieman kaupungin aulkopuolellakin. Lähetyksissä kuultiin puheen ja äänilevyjen soiton lisäksi myös elävää musiikkia koska asemalta oli vedetty mikrofonijohdot samassa talossa olleeseen ravintola Villensaunaan ja viereiseen elokuvateatteri Scalaan. Villensaunassa esiintyi italialaisen viulistin Gennaro Romanon orkesteri ja elokuvateatterin orkesteri puolestaan säesti mykkäelokuvia. Pariisin olympailaisten aikana kesällä 1924 radiossa luettiin Suomen Tietotoimistolta saatuja kisatuloksia.
Huhtikuussa 1924 asema siirtyi vastaperustetun Tampereen Radioyhdistyksen haltuun ja sen nimeksi muuttui Tampereen Radio jolla oli lähetystunnuksena 3NBA. Arvi Hauvonen jatkoi edelleen aseman hoitajana. Radioyhdistys keräsi varoja aseman toimintaa varten radiolupia myymällä ja saikin noin parituhatta tilaajaa. Loppukesällä 1924 asema siirtyi suurempiin tiloihin Tammerkosken rannalle ja säännölliset lähetykset alkoivat joulukuussa 1924 niin että viitenä päivänä viikossa lähetyksiä oli kello 20-22 välillä. Aseman rysäantenni oli pingoitettu Tammerkosken yli Tampereen teatteritalosta Ruuskasen taloon ja lähetykset kuuluivat nyt lähetystehon noston jälkeen myös laajemmalla alueella Suomessa. Itse radiolähetin oli kosken rantaan rakennetussa pienessä mökissä ja varsinainen ohjelma tehtiin Tampereen teatteritalosta vuokratussa huoneessa. Syksyllä 1925 asemalta kuultiin Suomen ensimmäinen suora radioselostus kun Hauvonen huomasi lähetyksen aikana erään naisen pudonneen Tammerkoskeen ja alkoi selostaa mikrofoniin naisen pelastamista koskesta. Samana vuonna aloitettiin myös sunnuntaisin jumalanpalvelusten radiointi Tampereen tuomiokirkosta.
Tammerkosken radioasema jäi vara-asemaksi kun valtion Pyynikin näkötornin yhteyteen rakennuttama Pyynikin radioasema aloitti lähetykset maaliskuussa 1930. Tampereen Radioyhdistys lopetti aseman toiminnan ja myi laitteet suojeluskuntajärjestölle. Tampereen Radio lähetti ohjelmaa Pyynikin asemalta aina vuoteen 1934 saakka jolloin se sulautui Yleisradioon. Arvi Hauvonen toimi myöhemmin pitkään Lahden radioaseman johtajana.